Egvu-Ọma.
50.
Egvu-ọma, Ásafu deru Ọ kwa Ọkaribe-Kakọta-Ike, bụ Nchileke; mbụ Ojejoje bẹ ekfu nụ. Ooku ndiphe mgburumgburu; tsube l'ụzo ẹnyanwu-ahata; rua l'ụzo ẹnyanwu-arịba. 
Nchileke nọ lẹ Záyọnu l'enwu l'ọ bụ ọku; mbụ Záyọnu ono, ama ntụmatu ono. 
Nchileke ayi abyaakwa. Ọbule ẹ tọo dakwa ashị. Ọku, ata chịchichi nọ iya l'ụzo ifu. Oke phẹrephere anọ-phee ya mgburumgburu. 
Ooku igwe; l'eku alị; t'ẹphe bya abụru ndu ekebe; phụ ẹge ya gude ekpe ndu nk'iya iya ikpe. 
“Unu chịkoberu mu ndu, bụ ndu nke mu l'ẹphe ha; mbụ ndu mu l'ẹphe gude ngwẹja gbaa ndzụ.” 
Imigwe l'ọ ha anọduje atụ ọnu ẹge Nchileke bụ-be onye doberu-eka-ndoo; kẹle Nchileke l'onwiya bụ onye ikpe. 
“Ndu mu; unu ngabẹ nchị; tẹ mu kfuru yeru unu. Tẹ mu gbaa unubẹ ndu Ízurẹlu ekebe. Ọ kwa mụbe Nchileke bụ Nchileke unu. 
Ẹ tọ bụkwa kẹ ngwẹja, unu egwoje anụ mu; m'ọ bụ kẹ ngwẹja-ukfuru, unu egwojeru mu; bẹ mu abaru unu m̀bà iya; kẹle ndu onanu; bẹ unu emeje ẹge gbaru nụ. 
Mkpa eswi, nọ l'ọka unu ta dụkwa mu; ọphu mkpa eghu unu, kụru l'ọdu-eghu unu 'adụkwa mu; 
kẹ l'iphe bụ anụ, nọ l'ọswa bụ nke mu. Eswi, nọkota l'ụnukurunu ugvu abụru nke mu. 
Iphe bụ nwẹnu, ephe l'eli; bẹ mu makọtaru l'ọ ha. Iphe bụ anụ-ẹgu-ẹgbudu l'ọ ha abụkotaru nke mu. 
Ọ -bụru l'ẹgu agụ mu; bẹ mu ta abyakwa unu ọrota nri; kẹ l'ọo mbẹdua nwekota mgboko-a l'ọ ha yẹle iphe nọ iya nụ. 
?Unu tubesu lẹ mu atajẹ anụ eswi. ?Tẹ unu tubesu lẹ mu angụje mee eghu. 
Ngwẹja, unu e-gwojeru nụ mu kwa t'unu keleje mu ekele. Unu meje iphe unu riburu l'unu e-meru mụbe Ọkaribe-Kakọta-Nụ. 
Unu -kua mu oku l'oge iphe-ẹhuka; bẹ mu a-dzọfuta unu; unu akwabẹ mu ugvu.” 
Obenu l'ẹjo madzụ; bẹ Nchileke sụru: “?Nanụ ẹge ọ dụ; bẹ iigudeje ọnu ngu agụ ekemu mu ọgu egvu; gude ọnu ngu ephota ọgba-ndzụ mu ephota? 
Ị jịkaru tẹ mu ba alọshi ngu ẹka lẹ nchị; nwuru okfu mu l'ọ ha ye l'azụ. 
Ị -phụa onye iphura; nggu eje etsoru iya. Ị -phụa onye eri ogori; nggu l'iya eshilahaa ọnya. 
Iphe eshije unu ọnu bụlephu ẹjo-okfu; ụgho akwọwaru ngu ẹhu. 
Ịinoduje l'ekfubyishi unwunne ngu phẹ ekfubyishi. Yọ bụru nwunne ngu, nggu l'iya shi l'ẹpho lanụ; bẹ ịinoduje ekfuru okfu-azụ. 
Iphemiphe ono; b'i mekotaru; mu adakọta ashị; nggu arịa l'ọo ẹge ị dụ; bẹ mu dụ. Ọle mu a-bakwanụru ngu mba; tụa ngu iya too l'ifu.” 
Unu ngabẹ nchị l'iphe-a, mu abya ekfukfu-wa; unubẹ ndu zaharu mụbe Nchileke! Ọdumeka; bẹ mu a-lakwa unu vịriviri; t'ọ dụ onye abya unu adzọta. 
Ọ bụ onye gude ekele mee ngwẹja iya bụ onye akwabẹ mu ugvu. Yọ bụru onye doberu ẹka ndoo bẹ mu e-koshi l'ọo mụbe Nchileke adzọje madzụ. 
