Azáya.
25.
Nggụbe Ojejoje; ọ bụ nggu bụ Nchileke mu. Mu a-nọdu atụ-li ngu atụ-li; l'eku ẹpha ngu gude aja ngu ajaja. Kẹ l'i mewaru iphe dụ biribiri. Ịivudoshi ike l'iphe, ị chịru idzu iya teke ndiche; 
kẹ l'i mewaru mkpụkpu ono; yọ bụru ikpọzu; mbụ mee mkpụkpu, a kpụ-pheru ụpho-mkpuma mgburumgburu; yọ daburu ochobo. Ẹke ndu ọhodo kpụru; yọ bụru ọkpo-mgbinyiku; b'i mewaru; yọ bụru ochobo; ọphu a byadụ bya akpụ-kwazi iya ọdo jeye lẹ gbururu. 
Ọ bụ iya a-kpata iphe ndu nweru agburu-ẹhu a-nọdu akwabẹ ngu ugvu. Iphe, bụ mbakeshi ono, mkpụkpu nọtsua ya nụ; bụkota ndu akirishi ono awata ọkwabe ugvu. 
Keshinu keshinu; bụ nggu shi bụtaru a-gbabe-a-dzụru kẹ ndu ụkpa; bụru nggu bụ a-gbabe-a-dzụru kẹ ndu o ribudoru. Ọ bụ nggu bụ ụlo, egbobutaje ndu oke phẹrephere apa; bụru nggu bụ àgù onye okpomọku ekpo; kẹ l'uphere ndu akirishi adụje l'ọ bụ ẹke oke phẹrephere, eme t'o nwutsua ụpho-mkpuma. 
Mbụ l'ọ dụlephu l'ọ bụ okpomọku alị eveve. Ọ bụ nggu emeje tẹ ndu ọhodo, ada gvụgvu da bẹdengu. Ọ bụ ẹge agu, shi l'urukpu abyanyije okpomọku; bụ ẹge aabyanyije egvu ndu akirishi agụ. 
Ọ bụ l'eli ugvu-a bẹ Ojejoje, bụ Ọkaribe-Kakọta-Ike e-gude ọkpobe nri gbaaru iphe bụ madzụ eswe-iphe; gaaru ẹphe mẹe ndiche; mbụ shiaru ẹphe anụ, katsụkpo mẹ mẹe katsụkpo mma. 
Ọ bụ l'eli ugvu-a bẹ ọo-nọdu mebyishia phụlaphula iphe ono, e gude phụ-kputatsua iphe bụ madzụ; mbụ ẹkwa, e gude phụ-chia iphe bụ mbakeshi ono. 
Oo-me ọnwu ta nọhe gbururu jeye lẹ gbururu. Mbụ lẹ Nnajiufu, bụ Nchileke e-fucha onyemonye ọbule ẹnya-mini l'ẹnya. Iphe-iphere ono, e shi eme ndibe iya ono bẹ oo-me t'ọ gvụkota lẹ mgboko mgburumgburu. Ọ kwa iphe Ojejoje kfuru ndono. 
O -rua mbọku ono bẹ ẹphe a-sụ: “Lenu! Ọ bụkpokwa Nchileke ayi ndọ-ọ. Ayi tukoberu iya ishi; yọ dzọo ayi. Ọ bụ Ojejoje ndọ-ọ; ayi tukoberu iya ishi. T'ẹhu tsọo ayi! T'ayi teje ẹswa l'ọ dzọru ayi.” 
Ojejoje e-gbochita ugvu-a. Obenu lẹ ndu Móabu bẹ aa-dzọ lụlalula l'ibe ẹphe ẹge ono, aadzọje ẹswa pyakapyaka l'ikpọzu ono. 
Ẹphe a-sụsa ẹka labụ l'ọ bụ onye egvu mini sụsaru ẹka t'o gvua mini. Obenu lẹ Ojejoje e-me-e t'ekuku, ẹphe eku onwẹphe bụru tsụtokongu. 
Ọo-byatsuta ụpho-mkpuma ono, unu kpụru ono; yọ bụru ọkpo-mgbinyiku; l'akpọ origodo ono; mbụ mee ya; yo zẹshihu yẹle ẹja abụru nanụ. 
