Egvu-Ọma.
119.
Ọnu-ọma bụ kẹ ndu ẹ-te emejedu iphe aa-ta ẹphe ụta; ndu etsolephu ekemu, Ojejoje tụru. 
Ọnu-ọma bụ kẹ ndu etso iphe ọ tụru l'ekemu; bya egude obu ẹphe l'ọ ha achọ iya l'achọshi iya ike. 
Ndu, dụ ẹge ono; te eyejedu ẹka l'iphe dụ ẹji. Ọ bụlephu ụzo, Ojejoje tọru bẹ ẹphe anọduje etso. 
Ị kawaru ayi iphe ị sụru t'e meje merua l'ishi. 
Ọ dụ mu t'asụ lẹ mu evudoshije ike l'ome iphe ono, ị tụru ekemu; sụ t'e emeje ono; 
k'ọphu ẹ to nwedu iphe-iphere iya bya eme mu; kẹle mu lezitaru ẹnya l'iphemiphe ọbule ị sụru t'e meje. 
Mu e-gude obu, gụru iphoro jaa ngu ajaja; keshinu ọphu mu amụ ịkpe ngu ono, vudo nhamụnha ono amụmu. 
Mu a-nọdu etso iphe ị tọru ọkpa iya sụ t'e tsoje. Byiko ba agbadokwa mu. 
?Nanụkpoo ẹge nwokorọbya e-shi mee ndzụ iya t'ẹ b'o nwe ntụpo? Ọ bụ l'ome iphe e deru l'okfu ngu. 
Mu gude obu mu l'ọ ha achọ ngu. Be ekwekwa tẹ mu dakaa ekemu ngu. 
Okfu ngu bẹ mu domiwaru l'ime obu mu; k'ọphu mu te emedu iphe dụ ẹji kpua ngu. 
T'ajaja bụru nke ngu nggụbe Ojejoje. Byiko; zinua mu ekemu ngu t'o doo mu ẹnya. 
Ekemu ngu l'ọ ha; bẹ mu vukwa l'ishi; gude ọnu mu l'asa iya. 
Ẹhu anọduje atsọ mu ẹna teke mu eme iphe ị tụru l'ekemu ẹge ono, ọotsoje onye kparu ẹku nshinu ono. 
Mu atọje nwẹhu l'arị iphe ị sụru t'e mee arịri. Mu adabẹkwaphu ẹnya l'ụzo, ị tọru t'e shije. 
Ekemu, ị tụru tẹ emeje dụ mu mma; ọphu 'onwedu lẹ mu azahaa okfu ngu. 
Menuaru mubẹ nwozi ngu iphe dụ mma; k'ọphu mu e-shi ẹge ono nọdu ndzụ meje okfu ngu. 
Menua tẹ ẹnya mu kpuhaa; k'ọphu mu a-phụje iphe dụ biribiri, nọ l'ekemu ngu. 
Mu bụkwa onye laru alala lẹ mgboko-a. Ba adụkwa iphe bụ iphe ị sụru t'e meje ọphu ii-domiru mu edomi. 
Ọogushi mu ẹgu ike tẹ mu majẹru iphe bụ ekemu ngu tekenteke. 
Ndu etu onwẹphe oke ẹpha; bụru ndu a tụru ọnu; bẹ ịibajeru mba; mbụ ndu ono, ahaje iphe ị sụru t'e meje ono; l'eme iphe ọdo. 
Menua t'ẹ b'a ajahẹ mu ewena; l'adzọ mu ọkpa l'ishi; kẹ l'ọ kwa iphe bụ iphe, ị tụru l'ekemu ngu; bẹ mu anọduje eme. 
A makwaru-a lẹ ndu ishi edzukobeje achịru mu ẹjo idzu. Obenu l'iphe mụbe nwozi ngu anọduje arị bụ ẹge mu e-me mee iphe bụ iphe ị tụru l'ekemu ngu; sụ t'e meje. 
Ọonoduje atsọ mu ẹna ome iphe ị tụru l'ekemu ngu. Ọ bụ iya anọduje akpọ-ziru mu ụzo iphe mu e-me. 
E mewaru mu; ishi erua mu alị ọkpobe eruru. Gudenu kẹ okfu ono, shi ngu l'ọnu ono; mee tẹ ndzụ dzua mu. 
Mu wotaru ẹge ụzo mu dụ dooru ngu; nggu angabẹru mu nchị. Zinua mu iphe ị tọru ọkpa iya; sụ t'e tsoje. 
Menua t'o doo mu ẹnya; mbụ ekemu, ị tụru t'e meje; k'ọphu mu a-tọ nwẹhu; rịa k'iphe dụ biribiri, iimeshi. 
Mu gụwaru aphụ jeye t'o nwehe ụvo, nọ mu nụ. Byiko menua t'ike dụ mu ẹge ono, i kfuru ono. 
Be ekwekwa tẹ mu ye ọkpa l'ụzo ẹregede. Menuaru mu eze-iphe-ọma; zia mu ekemu ngu. 
Mu hatawaru ome ire-lanụ; wowaru ekemu ngu dobe onwomu l'ọkpoma. 
Iphe mu anọduje eme l'emeshi iya ike bụ iphe nggụbe Ojejoje tụru l'ekemu. Be ekwekwa t'e mee mu iphe-iphere. 
Ụzo, mu a-nọdu etso bụ ụzo k'ome iphe ị sụru t'e meje; kẹ l'ii-me tẹ iphe ka mu odo ẹnya. 
Nggụbe Ojejoje; zinua mu ẹge mu e-shije eme iphe ị tọru ọkpa iya; sụ t'e tsoje; k'ọphu mu a-nọdu eme iya jeye l'ikperazụ. 
Menua t'iphe dojee mu ẹnya; k'ọphu mu ee-dobeje ekemu ngu ono; gude obu mu l'ọ ha l'eme iya ememe. 
Koshi mu ụzo, mu e-shije eme iphe ị sụru t'e meje; kẹ l'ọ bụ iya bụ iphe atsọje mu ẹna ememe. 
Swị-zia obu mu; t'ẹ b'ọ gha ifu l'ụzo rita-rita; t'o ghachia ifu l'ome iphe ị tụru l'ekemu. 
Mee tẹ mu be eworu ẹnya chabẹ l'iphe-mmanu. Gudenu kẹ okfu ono, shi ngu l'ọnu ono; mee tẹ ndzụ dzua mu. 
Menuaru mu iphe i kweru ụkwa l'ii-meru mụbe nwozi ngu; k'ọphu aa-wata ngu ọtsu egvu. 
Wofunuru mu iphe-iphere ono, mu atsụ egvu iya ono; kẹ l'ekemu ngu dụ mma. 
Iphe ị sụru t'e meje agụ mu agụgu ememe. Gudenu kẹ odobe-ẹka-ndoo nke ngu; mee tẹ ndzụ dzua mu. 
Koshinu mu n-yemobu ngu nggụbe Ojejoje. Dzọfutanu mu; kẹ l'ọ bụ iphe i kweru ụkwa l'ii-meru mu. 
Ọo ya bụ ẹge mu amaru iphe mu a-saru ndu aja mu ewena; kẹ l'ọ bụ okfu ngu bẹ mu dakoberu. 
Ba anafụkwa mu ire-lanụ, nọ mu l'ọnu; kẹ l'ọ bụ l'ekemu ngu; bẹ mu chịru ẹnya dobe. 
Ọ bụ iphe ekemu ngu kfuru; bẹ mu a-nọdu eme jeye lẹ tutu yoyo. 
Mu a-tụsakpooru ẹhu; l'eje ẹge ẹhu dụ mu; kẹ l'ọo iphe ị sụru t'e mee; bẹ mu anọduje eme. 
Mu e-vudo l'ifu ndu eze kfua kẹ ekemu ngu; iphere ta adụ mu. 
Iphe adụje mu mma bụ ome iphe ị sụru t'e meje; kẹle mu yeru iya obu. 
Mu achilije ẹka mu ẹbo ẹbo nabata ekemu ngu; kẹ l'ọ dụ mu mma nshinu. Mu atọje nwẹhu l'arị iphe ị sụru t'e mee arịri. 
Nyatakwa iphe i kfuru mụbe nwozi ngu; kẹ l'i mewaru; mu elelahaa ẹnya iphe. 
Iphe adụje mu ike teke mu eje iphe-ẹhuka bụ ụkwa, i kweru mu l'ii-dobe mu ndzụ. 
Ndu eku onwẹphe; anọduje achị mu ọchi. Ọle ẹ too mejedu mu tẹ mu haa ome iphe ekemu ngu kfuru. 
Nggụbe Ojejoje; ọobuje; mu -nyata ekemu ngu ono, shiru teke ndiche ono; yo mee tẹ obu shihu mu ike. 
Iphe eghuje mu eghughu; ọlobu bụ ndu akirishi akpajẹ iya; mbụ ndu ono, jịkaru odobe ekemu ngu ono. 
Iphe ị tọru ọkpa iya; sụ t'e tsoje abụjeru ishi égvú mu l'iphe bụ ụlo, ẹke mu dobewaru ishi l'ije mu-a. 
L'ẹnyashi; bẹ mu anyatajẹ ẹpha; nggụbe Ojejoje. Yo mee mu tẹ mu dobe ekemu ngu. 
Ọ bụwa ụra, raru mu nụ; tẹ mu meje iphe ị sụru t'e mee. 
Ọ bụ nggu bụ òkè-iphe mu; nggụbe Ojejoje. Mu kwewaru ngu ụkwa lẹ mu a-nọdu eme okfu ngu. 
Mu gudewa obu mu l'ọ ha chọo ifu ngu. Menuaru mu eze-iphe-ọma, bụ iphe i kweru ụkwa iya. 
Mu lewaru ụzo mu ẹnya l'uswe; lee ya l'ogologo; bya eshiwa iya lụfuta; wata ome iphe ị tụru l'ekemu. 
Mu e-me ẹgwegwa; mu ta akpọdu ụkfu ome ekemu ngu. 
Ẹ to nwedu m'o -ruhuru; ndu akirishi kee mu ẹgbu; mu ta azaha ekemu ngu azaha. 
Ọobuje; o -be l'echi-abalị; mu egbeshi kele ngu ekele k'ekemu ngu ono, vudo nhamụnha ono. 
Iphe bụ ndu atsụ ngu egvu; bẹ mu l'ẹphe eshikota ọnya l'ẹphe ha; mbụ ndu ono, tụkoru iphe ị sụru t'e meje l'ọ ha l'eme ono. 
Mgboko gbaa mgburumgburu; bẹ nggụbe Ojejoje yekotaru obu. Byiko; zinua mu iphe ono, ị tọru ọkpa iya; sụ t'e tsoje ono. 
Nggụbe Ojejoje; i mewaru mụbe nwozi ngu iphe-ọma, bụ iya bụ ẹge ono, i kfuru ono. 
Zinua mu mmamiphe; nggu ezia mu ẹge eeshije ekpe ikpe nhamụnha; kẹle mu kwewaru ome iphe ekemu ngu kfuru. 
Tẹmanu nggu alọde mu ẹka lẹ nchị bẹ mu phụhawaru ụzo. Obenu lẹ nta-a; bẹ mu kwewaru ome okfu ngu. 
Ị dụ mma; l'emejekwaphu iphe dụ mma. Zinua mu ome iphe ị tọru ọkpa iya; sụ t'e tsoje. 
A makwaru-a lẹ ndu eku onwẹphe anọduje adzụshi ẹjo-ire ekpu mu. Obenu lẹ mu gudelephu obu mu l'ọ ha emekota iphe ị sụru t'e meje. 
Ndu ono bẹ imiko madzụ ta adụjedu. Obenu lẹ mbẹdua bẹ ọoduje mma ome iphe ekemu ngu kfuru. 
Ọ dụkwa mma; mbụ ẹka ono, a lọru mu lẹ nchị ono; k'ọphu mu a-mụta otso iphe ị tọru ọkpa iya. 
Ekemu, shi ngu l'ọnu; bẹ mu kakwa ọgube iphe mẹ l'ụnubuku mkpọla-ọcha; mẹ mkpọla-ododo. 
Ọ bụ ẹka ngu b'i gude kpụa mu; mee mu ẹge mu a-gba. Menua t'iphe doje mu ẹnya; k'ọphu mu a-mụta iphe bụ ekemu ngu; meje iya. 
Tẹ ndu atsụ ngu egvu tekwaa ẹswa mẹ ẹphe phụa mu; kẹ l'iphe mu chịru ẹnya tukobe bụ okfu nke ngu. 
Nggụbe Ojejoje; mu makwaru-a l'ikpe ngu vudo nhamụnha. I gudewa kẹ l'ị bụ o-me-g'o-kfuru lọo mu ẹka lẹ nchi. 
Tẹ n-yemobu ngu bụnuru iphe a-nọduje adụ mụbe nwozi ngu ike; keshinu ọ bụ iphe i kweru mu ụkwa iya. 
Phụnuaru mu imiko; k'ọphu mu a-nọdu ndzụ; kẹ l'iphe adụje mu mma bụ ekemu nke ngu. 
T'e menuru iphere kpua ndu eku onwẹphe ekuku; kẹ l'ẹphe mesweru mu; l'ẹ b'ọ dụ iphe mu meru ẹphe. Obenu lẹ mbẹdua anọdujelephu l'arị k'ekemu ngu arịri. 
Tẹ ndu atsụ ngu egvu byakfutajekwa mu; mbụ ndu, iphe ị tụru l'ekemu doru ẹnya. 
T'ẹ b'ọ dụkwa ẹke ụta a-dụ mu l'ẹhu lẹ k'ekemu ngu; k'ọphu ẹ te shidu ẹge ono mee mu iphe-iphere. 
Ike agvụakwa mu l'ẹke mu eche t'ị dzọfuta mu. Obenu l'ẹke obu mu nọ bụ l'okfu ngu. 
Mu lenyaakwaru ẹnya; mu ta amahẹ iphe mu ele; l'ẹke mu ele ẹnya teke ii-me iphe i kweru ụkwa iya. Mu ajịje; sụ: “?Bụ teke ole bẹ ịi-dụ mu ike ọbu?” 
A makwaru-a lẹ mu dụ l'ọ bụ akpọ, a mịberu l'ẹnwuru-ọku; mbụ akpọ, eeyeje mẹe. Obenu lẹ mu ta azahajẹkwa iphe ị tọru ọkpa iya sụ t'e tsoje. 
?Bụ teke ole; bẹ mụbe nwozi ngu a-tabebe nshi? ?Bụ teke ole; bẹ ịi-hụ̀ ndu akpa mu ẹhu àhụ̀hù? 
Ndu, eku onwẹphe ekuku egvuje nsụ doberu mu tẹ mu dalahụ; mbụ iphe ono, ị tụru ekemu t'ẹ b'e emejeshi ono. 
Iphe, bụ iphe, ị sụru t'e meje; bẹ dabukwaru adaburu. Yenuru mu ẹka; kẹ lẹ ndu mgboko akpa mu ẹhu l'ẹ b'ọ dụ iphe mu meru ẹphe. 
Ọ phọduaru-a nwanshị; mẹ ẹphe emee tẹ mu chịhu le mgboko-a. Obenu lẹ mu ta hakwanu ome iphe ị sụru t'e meje. 
Gudenu kẹ n-yemobu ngu; mee tẹ ndzụ dzua mu; k'ọphu mu e-meje ekemu ono, i gude ọnu ngu tụa ono. 
Okfu nggụbe Ojejoje l'a-nọ jeye lẹ tutu yoyo. Ẹ tọ mịngadu amịnga l'imigwe. 
Ịinoduje bụru o-me-g'o-kfuru; tsube l'ọgbo sweru ọgbo. I meru mgboko dobe; yọ dụ ẹge i doberu iya. 
Iphe bụ iphe i kfuru l'ọ ha; bẹ dụkota ẹge i kfuru iya jeye ntanụ-a; kẹ l'iphemiphe ọbule l'ejeru ngu ozi. 
Ndẹge ekemu ngu te shiru l'ọdungu dụ mu mma; mẹ mu alakwa l'iyi teke ono, mu shi eje iphe-ẹhuka ono. 
Ẹ to nwedu lẹ mu azahaa ome iphe ị sụru t'e meje; kẹ l'ọ bụ iya b'i gude dobe mu ndzụ. 
Dzọnua mu; kẹ lẹ mu bụ nke ngu; bya akpakọwa iphe ị sụru t'e meje l'ọ ha makọtaru. 
Ndu akirishi kwagebewaru akwagebe t'ẹphe mebyishia mu. Ọle mu a-tụko iphe ị tụru l'ekemu kwakọbe l'ime obu mu; l'arị iya arịri. 
Iphe bụ iphe a sụru l'ọ dụ-geru mma; bẹ mu phụkwaru l'o nwetsuaru ẹke ọ phọduru. Obenu l'ekemu ngu te nwedu ẹke ọ ghọduru iya. 
Ekemu ngu bẹ mu yekwaru obu nshinu. Mu evujeru iya l'obu mkpụrumkpuru. 
Ekemu ngu emeje tẹ mu ka ndu ọhogu mu ọmaru iphe; kẹ l'ooswijeru mu eswiru mkpụrumkpuru. 
Ẹnya gbe kakwa mu oru l'iphe; malẹ ndu ezi mu iphe; kẹle kẹ ekemu ngu anọduje mu l'obu tekenteke. 
Mu ka ndu bụ ọgurenya ọmaru iphe; kẹle mu anọduje eme ekemu ngu. 
Mu wofukotaru ẹka l'iphe bụ iphe dụ ẹji; k'ọphu mu e-meje okfu ngu. 
Mu ta gbadobukwaa ekemu ngu; kẹ l'ọ bụ nggụbedua l'onwongu ziru mu iya. 
Ẹge okfu atsọ-bekwanụ mu ẹna! Ọ kakwa mu manụ-ẹngu ọtso ẹna. 
Uru, mu eritajẹ l'ome ekemu ngu bụ l'oomeje tẹ mu kwaa ẹnya. Ọo ya meru iphe ụgho dụ mu ashị; m'o -ruhuru; ọ dụ ịdagha. 
Okfu ngu bụ urọku, mu gude aphụ ẹke mu a-dzọ ọkpa; bya abụru iphoro, nọru mu l'ụzo. 
Mu riwaru angụ; kpebua ya l'obu mu; lẹ mu a-nọdu eme iphe ekemu ngu ono, vudo nhamụnha ono kfuru. 
Mu jenụkawaru iphe-ẹhuka. Gudenu kẹ okfu ono, shi ngu l'ọnu ono; mee tẹ ndzụ dzua mu; nggụbe Ojejoje. 
Nggụbe Ojejoje; natanu ajaja-wa, mu gude obu mu aja ngu-wa. Nggu ezikwaa mu phụ ẹge ekemu ngu gbaru. 
A makwaru-a lẹ mu achịjeru ndzụ mu l'ẹka tekenteke; obenu l'ẹ t'o nwedu lẹ mu azahaa ekemu ngu. 
Ndu akirishi gbaaru mu ọnya. Obenu lẹ mu te eshibua l'ekemu ngu yeswee ọkpa. 
Ekemu ngu bụ òkè-iphe mu jeye lẹ tutu yoyo. Ọ bụ iya emeje tẹ ẹhu atsọ mu ẹna. 
Iphe mu kpeburu l'obu mu bụ tẹ mu meje iphe ekemu ngu kfuru jeye teke mu a-nọ-bebe. 
Ẹphe adụje mu ashị; mbụ ndu, anọduje abọ obu ẹbo. Obenu l'ekemu ngu; bẹ mu yekwaru obu. 
Ọ bụ nggu bụ ẹke mu edomije onwomu; bya abụru ụlo ndzụ mu. Ọ bụ l'okfu ngu; bẹ ayi chịru ụkfu kwẹe. 
Unu pakwaru mu haa; unubẹ ndu iphe dụ ẹji; k'ọphu mu a-nọdu eme ekemu kẹ Nchileke mu. 
Gudeshia mu ike ẹge i kweru mu ụkwa iya; k'ọphu mu a-nọdu ndzụ. Be ekwekwa tẹ iphe ono, mu ele ẹnya iya ono bụru mu kẹ mmanu. 
Gudeshinua mu ike; k'ọphu aa-dzọfuta mu. Tekenteke kpọ; bẹ mu a-nọdu akwabẹ ekemu ngu ono ugvu. 
Ịijikaje ndu, haru ekemu ngu; wata ome iphe ọdo; kẹ l'ẹregede, ẹphe agba te enweduru ẹphe ishi. 
Iphe bụ ndu akirishi, nọ lẹ mgboko; bẹ iikpofuje l'ọ bụ ntụ. Ọo ya meru iphe mu yeru ẹhu l'ekemu ngu. 
Ẹhu amakọta mu jijiji l'ẹke mu atsụ ngu egvu. Mu atsụkwaphu ekemu ngu egvu. 
Mu mewaru iphe gbaru nụ; bụru iphe vudo nhamụnha. Byiko; ba apakwaru mu haaru ndu akpa mu ẹhu. 
Byiko; kwenua nwozi ngu ụkwa l'ịi-nọdu eleta mu ẹnya. Be ekwekwa tẹ ndu eku onwẹphe ekeku kpaa mu ẹhu. 
Mu lenyaakwaru ẹnya; mu ta amahẹ iphe mu ele; l'ẹke mu ele ẹnya t'ị bya adzọfuta mu; bụ iya bụ iphe nggụbe onye doberu ẹka ndoo kweru mu ụkwa iya. 
Menuru yeru mubẹ nwozi ngu l'ẹge n-yemobu ngu dụ; nggu ezia mu iphe ị tọru ọkpa iya sụ t'e tsoje. 
Mbẹdua bụ nwozi ngu; byiko menua t'iphe dojee mu ẹnya; k'ọphu iphe ị tụru l'ekemu e-do mu ẹnya. 
Nggụbe Ojejoje; ọ gbaakwaru teke ii-me ire; kẹ l'ekemu, ị tụru b'ẹ tee tsohekwa. 
Ọ bụ okfu lẹ mu yeru ekemu ngu obu karia ẹge mu yeru iya ọkpobe mkpọla-ododo; 
bụru okfu lẹ mu kwetaru l'ekemu ngu ono vudo nhamụnha; meru iphe iphe bụ ụgho dụ mu ashị. 
Iphe ị tụru l'ekemu dụ biribiri; Ọ bụ iya meru iphe mu gude obu mu l'ọ ha l'etso iya l'o ruberu iya. 
Teke a kọwaru iphe okfu ngu bụ b'ọ nụje iphoro; l'emeje tẹ ndu eswe maru iphe. 
Mu ghecharu ọnu l'atụ hẹnguhengu; l'ẹke ọogu mu tẹ mu meje iphe ị tụru l'ekemu ngu. 
Lenua ẹnya l'ẹke mu nọ; meeru mu eze-iphe-ọma; bụ iya bụ ẹge iimejeru ndu yeru ngu obu. 
Gude nụ okfu ngu duzije mu ụzo; k'ọphu iphe dụ ẹji ta abyadụ bya abụru eze lẹ ndzụ mu. 
Gbafụta mu l'ẹka ndu l'akpa mu ẹhu; k'ọphu mu a-nọdu edobe ekemu ngu. 
Mụaru mụbe nwozi ngu ọnu-ọchi; nggu ezia mu iphe nọ l'ekemu ngu. 
Ẹnya-mini awụshi mu l'ẹnya; kẹle ndiphe te etsodu ekemu ngu. 
Ị bụ onye doberu ẹka ndoo nggụbe Ojejoje; ikpe ngu vudo nhamụnha. 
Iphe ị tụshiru l'ekemu dobe vudokota nhamụnha; bụkotaru ire-lanụ. 
Obu, mu yeru ngu rimiwaru mu ishi; kẹle ndu ọhogu mu ta gụbedu okfu ngu iphe. 
Ụkwa, i kweshiru b'a tọwaru nwẹhu datakọta. Mụbe nwozi ngu b'ọ dụ mma ntụmatu. 
A marua lẹ mu bụ iphe-mmanu; t'ọ dụ iphe a gụberu mu. Obenu lẹ mu ta azahadụ ome iphe ekemu ngu kfu ru. 
Odobe-ẹka-ndoo nke ngu; bẹ a-nọ jeye lẹ tutu yoyo; ekemu ngu abụru ire-lanụ. 
Iphe-ẹhuka byawaru mu; aphụ abyaru mu. Obenu l'ekemu ngu ehele mu-a uhere. 
Iphe ị tụru l'ekemu dobe; bẹ vudo nhamụnha jeye lẹ tutu yoyo. Menua t'iphe doje mu ẹnya; k'ọphu mu a-nọdu ndzụ. 
Mu gude obu mu l'ọ ha l'eku ngu; zanụa mu oku nggụbe Ojejoje; k'ọphu mu a-nọdu eme iphe ị tụru l'ekemu. 
Ọ bụ nggụbedua bẹ mu eku; dzọnua mu; k'ọphu mu a-nọdu eme iphe ị tụru l'ekemu. 
Mu egbeshije tẹmanu nchi abọhu; wata ochi mkpu t'e yeru mu ẹka; ẹke ẹnya mu nọ abụru l'okfu ngu. 
Ẹnya ebuje mu sasarasangu ẹnyashi mgburumgburu; k'ọphu mu a-tọ nwẹhu rịa ọriri l'ụkwa i kweshiru. 
Gudenu kẹ n-yemobu ngu nụa olu mu. Gudenu kẹ ikpe ngu, vudo nhamụnha; mee tẹ ndzụ dzua mu; nggụbe Ojejoje. 
Ndu anọduje achị ẹjo idzu nọokwa ntse. Obenu l'ẹphe te emejedu iphe ekemu ngu kfuru. 
Ịinokwa ntse; nggụbe Ojejoje; ekemu ngu l'ọ ha tụkokwa bụru ire-lanụ. 
Teke, tehakpowaru etete; bẹ mu shi l'ekemu ngu maru l'ị tụru iya dobe tọ nọo jeye lẹ tutu yoyo. 
Lenua ẹnya l'iphe-ẹhuka, mu eje; dzọo mu; kẹle mu ta gbadobukwaa ekemu ngu ono. 
Hanuaru mu enge; gbafụta mu; Gudenu kẹ ụkwa, bụ nggụbedua kweru iya; mee tẹ ndzụ dzua mu. 
Ndzọfuta nọ ndu akirishi ụzenya; kẹ l'ẹphe te esejedu ẹge ẹphe e-me maru iphe ị tọru ọkpa iya sụ t'e tsoje. 
Obu-imiko nke ngu; nggụbe Ojejoje paru apaa. Gudenu kẹ ikpe ngu, vudo nhamụnha; mee tẹ ndzụ dzua mu. 
Ndu, bụ ndu ọhogu mu, l'akpa mu ẹhu hakwa l'igwe. Ọle ẹ to nwedu ẹge ọo-dụ; tẹ mu gbe bya agbado ekemu ngu. 
Ndu ẹ -te gudedu ire ẹphe ẹka bẹ agbaruje mu meji teke mu phụru ẹphe; kẹ l'ẹphe te emejedu iphe okfu ngu kfuru. 
Phụwaru ẹge mu yeberu obu l'eme iphe ị tụru l'ekemu. Gudenu kẹ n-yemobu ngu; mee tẹ ndzụ dzua mu; nggụbe Ojejoje. 
Okfu ngu l'ọ ha bụ ọkpobe okfu; ikpe ngu ono, vudo nhamụnha ono abụru ojejoje. 
Ndu ishi anọduje akpa mu ẹhu; l'ẹ b'ọ dụ iphe mu meru ẹphe. Obenu l'okfu ngu anọdje anma mu ẹhu anmanma. 
Okfu ngu emeje t'ẹhu tsọ mu l'ọ bụ onye lụtaru iphe ha nshinu l'ọgu 
Ụgho dụ mu ashị; mu akpọ-yijeru iya ukuvu. Obenu l'ọphu bụ ekemu ngu; bẹ mu yekwanuru obu. 
Ugbo ẹsaa l'ụboku; bẹ mu ajajẹ ngu ajaja k'ikpe ono, iikpeje nhamụnha ono. 
Ndu yeru obu l'ekemu ngu; bẹ ẹhu adụje agu nshinu; t'ọ bụ l'o nweru iphe bya a-bụru ụkfu kpọ ẹphe. 
Mu nọ ngabẹru nggụbe Ojejoje t'ị bya adzọfuta mu. Ọ bụ iphe bụ ekemu ngu; bẹ mu anọduje etso. 
Mu emeje iphe ị tụru l'ekemu; kẹle mu yeru iya obu yeshia ya ike. 
Mu anọduje eme iphe bụ iphe ị tụru l'ekemu; kẹ l'iphemiphe ọbule, mu eme b'ị makọtaru. 
Tẹ mkpu, mu echi runua ngu nchị; nggụbe Ojejoje. Menua tẹ iphe doje mu ẹnya, bụ iya bụ iphe i kweru ụkwa iya. 
Byiko tẹ arọro, mu arọ ngu runua ngu nchị. Nafụtanu mu ẹge ono, i kweru ụkwa iya ono. 
Mu a-nọduje aja ngu ajaja tekenteke; kẹ l'i ziru mu iphe ị tọru ọkpa iya; sụ t'e tsoje. 
Mu e-gude ọnu mu gụa okfu ngu l'egvu; kẹ l'ekemu ngu l'ọ ha vudokota nhamụnha. 
Kwagebejenu akwagebe; oyeru mu ẹka; kẹle mu hataru otso ekemu ngu. 
Iphe agụ mu nụ bụ t'ị dzọfuta mu; nggụbe Ojejoje. Ekemu ngu anọduje ehe mu uhere. 
Hanụa mu tẹ mu nọdu ndzụ; k'ọphu mu a-jajẹ ngu ajaja. Menua tẹ ekemu ngu ono gudeshia ndzụ mu. 
Mu kpaphuhuwaru l'ọ bụ atụru, tufahuru etufahu. Byiko; chọnua mụbe nwozi ngu; kẹle mu ta agbadokwa ekemu ngu ono. 
