Jeremáya.
23.
“Aphụ a-tsọkwaru ndu ono, eche atụru, bụ ẹphe emebyishi atụru iya; l'achịkashi iya achịkashi l'alị iya ono.” Ono iphe Ojejoje ekfu ndono. 
Ọo ya meru iphe Ojejoje, bụ Nchileke kẹ ndu Ízurẹlu ekfu okfu ẹhu ndu ono, eleta ndibe iya ono; sụ: “Keshinu unu chịkashiru atụru iya achịkashi; mbụ chị-phua ya achị-phu; unu te eleta iya ẹnya; bẹ ya e-letakwanu unu ẹjo eleta; chia unu iphe iphe dụ ẹji ono, unu meru ono.” Ono iphe Ojejoje ekfu ndono. 
“Ọo yẹbedua l'onwiya e-je achịkota nwa ndu phọduru nụ l'ụnwu atụru iya ono l'iphe bụkpo alị ẹke ya chịru ẹphe je eye; duphuta ẹphe azụ l'ẹke ẹphe atajẹ nri, bụ ẹke ẹphe a-nọdu wata azụzu; l'aka igwe l'eje. 
Ya e-ye ndu nche atụru, a-nọdu eleta ẹphe ẹnya. Teke ono bẹ ẹphe ta tsụhedu egvu; meji te ebuhuhe ẹphe; ọphu ọ dụhedu ọphu aachọkwadu achọcho.” Ono iphe Ojejoje ekfu ndono. 
Ọwaa iphe Ojejoje ekfu: “L'e -metsua; bẹ ya e-metaru Dévidi ẹkali iya ọphu e-dobe ẹka ndoo; mbụ onye eze, e-gude mmamiphe chịa. Ọo-nọdu ekpe ikpe, dụ maa; l'emee iphe dụ chịriru werere l'alị-a. 
L'oge nk'iya bẹ aa-dzọta ndu Júda. Ndu Ízurẹlu anọdu; tọ dụhedu iphe eme ẹphe. Onye ono bẹ iphe ee-ku iya bụ: ‘Ojejoje bụ odobe ẹka ndoo ayi.’ ” 
Ọwaa iphe Ojejoje ekfu: “L'o -rua mbọku ono; bẹ ndiphe te egudehedu ẹpha Ojejoje ekfu: ‘Kamẹnu; mbụ onye ono, dufutaru ndu Ízurẹlu l'alị Íjiputu ono.’ 
Iphe ẹphe a-nọdu ekfuchia bụ: ‘Kamẹnu; l'onye ono, dufutaru ndu eri Ízurẹlu l'alị ndu isheli; mẹ l'iphe bụ mbakeshi, bụ ẹke o shi chị-phushia ẹphe je edoo ono.’ Teke ono; bẹ ẹphe e-buru l'alị k'ẹka ẹphe.” 
A -bya l'okfu ẹhu ndu nkfuchiru; ọkpoma adakwa mu gidigidi. Ọkpu, nọ mu l'ẹhu l'ọ ha anmakọtakwa mu jijiji. Mu dụlephu l'ọ bụ onye mẹe atsụ; mbụ l'ọ bụ onye mẹe tụ-tsuru atụ-tsu. Iphe kparu iya nụ abụru Ojejoje yẹle okfu iya, dụ nsọ. 
Alị ẹke-a l'ọ ha bụ ndu eri ogori jeru iya ejiji. Yọ bụru kẹ okfu ọnu ono, a tụru ono meru iphe alị-a nọ l'aphụ. Ẹke anụmanu akpajẹ nri l'echi-ẹgu kpọhuwaru jegiri jegiri. Ndu nkfuchiru eme iphe dụ ẹji; ẹphe gude ike ẹphe l'eme iphe ẹ-ta gbadụnu. 
“Ndu nkfuchiru mẹ ndu achịjeru Nchileke ẹja tụko bụru ndu ẹ-te emedu ele Nchileke. Mbụ lẹ ya aphụje iphe dụ ẹji ẹphe eme ọbu l'eze-ụlo iya.” Ono iphe Ojejoje ekfu ndono. 
“Yọ bụru iya kparu iphe ụzo ẹphe a-wata ochi ẹturu. Aa-chịru ẹphe chị-phua l'ẹke agba ọchi. Yọ bụru l'ẹke ono; bẹ ẹphe a-da iko. Ya e-gude iphe dụ ẹji dakfu ẹphe teke ono, ee-chi ẹphe iphe ono.” Ono iphe Ojejoje ekfu ndono. 
L'ẹhu ndu nkfuchiru, shi Samériya; bẹ ya phụru ahụma: mbụ l'ẹphe ekfuchiru Bálụ; shi ẹge ono l'eduphu ndibe iya, bụ ndu Ízurẹlu. 
L'ẹhu ndu nkfuchiru kẹ Jerúsalemu bẹ ya phụkwaruphu iphe l'anyị ishi ẹdzu. Ẹphe anọduje eri ogori; ndzụ ẹphe abụru ọdzu ẹjo-ire. Ndu eme iphe dụ ẹji; bẹ ẹphe anọduje eme t'ẹka ka ẹphe oshihu ike l'iphe ẹphe eme; k'ọphu bụ l'ẹ tọ dụdu onye ọphu aghajẹru iphe dụ ẹji, oome azụ. L'ẹhu nk'iya bẹ ẹphe dụkotalephu l'ọ bụ ndu Sódomu; ndu Jerúsalemu adụkota lẹ mu phụ l'ọ bụ ndu Gọmóra. 
Ọo ya bụ l'agha; ọwaa kwa iphe Ojejoje, bụ Ọkaribe-Kakọta-Ike kfuru l'okfu ẹhu ndu nkfuchiru: Ya e-me t'ẹphe ria nri, atsọ ile; ẹphe angụa mini, e yeru nshi. Ishi iya abụru l'ọo l'ẹka ndu nkfuchiru, shi Jerúsalemu b'o shi; mbụ ẹjo ụru-alị, jiru alị-a l'ọ ha. 
Ọwaa iphe Ojejoje bụ Ọkaribe-Kakọta-Ike ekfu: “Unu ba angajẹkwa nchị l'iphe ndu nkfuchiru ekfuru unu. Ẹphe emejekwa t'unu chịru ẹnya ye l'iphe ẹ-te emedu ememe. Ẹphe asụje l'ẹphe phụru ọphulenya; ama l'ọo iphe ẹphe rịtaru l'ọkpoma ẹphe; l'ẹ tọ bụdu iphe shi yẹbe Ojejoje l'ọnu. 
Tekenteke bẹ ẹphe anọduje ekfuru ndu akpọ iya ẹbo-ẹbo; sụ ẹphe: Ojejoje sụru: Ẹhu a-dụkwaa unu agu! Ndu ọphu bụ ẹjo iphe shi ẹphe l'obu bẹ ẹphe anọduje eme; bẹ ẹphe asụje: L'ẹ to nwedu iphe eme ẹphe.” 
Obenu; ?bụ onye ole l'ime ndu ono byajẹwaru tẹ yẹle Ojejoje chịa idzu; k'ọphu ẹphe a-phụkwanu iphe eme nụ; m'ọ kwanu nụa okfu iya? ?Bụ onye ngabẹjeru nchị nụa okfu iya? 
Lekwa; Ojejoje gudeekwa ẹhu-eghughu l'ezi oke phẹrephere; mbụ ẹjo oke phẹrephere l'ishi ndu ẹjo ọkpoma. 
Ọphu ẹhu t'eghubuhukwa nụ Ojejoje eghughu gbururu jeye teke oo-meebe ẹge obu dụ iya. L'oge l'ifu bẹ oo-dokota-a unu unu ẹnya ọhuma. 
Ya te zikwa ndu nkfuchiru-a ozi. Ẹphe egudele-e ozi ẹphe agba tụgburu kwasẹru. Ya te kfukwaru okfu yeru ẹphe; ẹphe asụle-e l'ọo iphe ya kfuru bẹ ẹphe ekfu. 
Obekwanu; ndẹge ọ -bụru l'ẹphe nọdujewa; t'ẹphe l'iya chịa idzu; m'ọ bụru iphe ya kfuru bẹ ẹphe gege eje je araaru ndibe iya arara; mẹ ẹphe emekwanua; ẹphe aghakọbe; haa ẹjo ụzo, ẹphe etso; yẹle iphe dụ ẹji, ẹphe eme. 
Ọwaa iphe Ojejoje ekfu: ?Ya bụlephu Nchileke, nọ ntse; ya ta abụhedu Nchileke, nọ ote-ẹnya tọo? 
Nnajiufu sụru: ?Nanụ ẹge madzụ e-shi domia onwiya tẹ ya ba aphụ iya. ?Ya te jidunua igwe; ji mgboko tọo? Ono iphe Ojejoje ekfu ndono. 
Ya nụakwaru iphe ndu nkfuchiru ono ekfu; mbụ ndu egudeje ẹpha iya l'ekfu iphe ya te ekfudu. Ẹphe asụje: “L'ẹphe rọru nrọ! L'ẹphe rọru nrọ!” 
?Bụkpo teke ole bẹ egbe iphe ọwaa a-nọ-bebe l'ọkpoma ndu nkfuchiru-wa, ẹ-te ekfudu ire-lanụ-a; mbụ ndu bụlephu ẹjo ọriri, bataru ẹphe l'obu bẹ ẹphe ekfuje. 
Ẹphe arịje lẹ nrọ ono, ẹphe anọduje ezeru ibe ẹphe ono e-me tẹ ndibe iya zahaa ẹpha iya ẹge ono, nna ẹphe oche ẹphe shi l'ẹja, ẹphe shi abaru Bálụ zahaa ya ono. 
T'onye nkfuchiru, arọ nrọ zekwaa iphe, ọ rọru. Onye ọphu bụ okfu iya b'ọ nụru ekfua ya l'ẹge ọ dụ. Ọ dụdu; ?nanụ ẹge ẹswa akpe yẹle akpe l'onwiya e-shi hakọ. Ono iphe Ojejoje ekfu ndono. 
Ọwaa iphe Ojejoje ekfu. Ọ sụru: “L'okfu, shi iya l'ọnu dụkwa l'ọ bụ ọku; ọ dụkwaphu l'ọ bụ ọngu, etsuje mkpuma yọgiriyogiri. 
Ọo ya bụ lẹ ya nọ-chikwaru ndu nkfuchiru ono ụzo; mbụ ndu nkfuchiri ono, ejeje je ezita okfu, ibe ẹphe kfuru; bya ekfua; sụ l'ọo ya kfuru iya ono.” Ono iphe Ojejoje ekfu ndono. 
“Mbụ l'agha; ndu nkfuchiru ono, asajẹ ọnu sụ lẹ ya sụru ono bẹ ya nọ-chikwaru ụzo.” Ono iphe Ojejoje ekfu ndono. 
Ọwaa iphe Ojejoje ekfu: “Ndu ono, anọduje arọ nrọ ẹregede ono bẹ ya nọ-chikwaru ụzo; mbụ ndu anọduje ezeshi nrọ ọbu; shi ẹge ono l'edusweshi ndibe iya ụzo; Ya te zikwa ẹphe; ọphu ọ dụkwanu ekemu, ya tụru nụ ẹphe. Ọo ya bụ l'ẹ tọ dụkpodua uru, ẹphe abaru ndu-a lẹ phuu.” Ono iphe Ojejoje ekfu ndono. 
“Teke ndu-wa; m'ọ bụ onye nkfuchiru; m'ọ bụ onye achịjeru Nchileke ẹja -jịru ngu: ‘?M'ị jịru Ojejoje; ọ sụru l'ọo egbe iya ole a-dakwuta ẹphe?’ Nggu asụ ẹphe: ‘?Egbe iya ole? Ọ sụru lẹ ya a-gbado unu! Ono iphe Ojejoje ekfu ndono.’ 
Ọ -bụkwanu l'ọo onye nkfuchiru; m'ọ bụ onye achịjeru Nchileke ẹja; m'ọ bụ onye ọdo waru kfulahaaru sụ lẹ ya jịkwaru Ojejoje; yọ sụ l'ọo iphe ya ee-me ndọ-ọ; bẹ ya a-nụkwa onye ọbu aphụ yẹle ndibe iya l'ẹphe ha. 
Iphe unu anọduje ajị ndu ọnya unu; mẹ ndu abụbu unu phẹ bụ: ‘?Nanụ ẹge Ojejoje yeru ọnu teke a jịru iya?’ M'ọ kwanụ: ‘?Bụ ngụnu bẹ Ojejoje kfuru?’ 
Ọle agha; unu be gudehekwa ọnu unu kfua iphe unu jịru Ojejoje; kẹ l'ọ kwa ntụmatu, unu atụ bẹ unu l'iya eme; unu egude ẹge ono woru okfu kẹ Nchileke, nọ ndzụ ghaa ịgharafu; mbụ Ojejoje, bụ Ọkaribe-Kakọta-Ike; bya abụru Nchileke ayi. 
Ọwaa iphe ii-kfujeru ndu nkfuchiru ndọ-ọ: ‘?Unu jịhunuru Ojejoje; yọ sụ unu agha?’ M'ọ kwanụ: ‘?Bụ ngụnu bẹ Ojejoje kfuru?’ 
A makwaru-a l'unu ekfu l'unu jịru Ojejoje; yo zia iphe e-me nụ. Ọle; ọwaa kwa iphe Ojejoje ekfu: L'iphe unu anọduje ekfu bụ: ‘Ọwaa iphe a jịru Ojejoje; yọ sụ l'ọo dakfuta unu’; mbụ l'ẹke ya sụkwaru unu t'unu be kfujekwa ẹge ono. 
Ọo ya bụ lẹ ya a-gwọbekwa unu; chịfu unu l'ifu iya; unu lẹ mkpụkpu ono, ya nụru unu lẹ nna unu oche ẹphe ono. 
Ọnu, ya a-tụ unu a-nọkwa gbururu jeye lẹ gbururu; mbụ yọ bụru iphe-iphere, a-nọ jeye lẹ tutu yoyo; ọphu 'o nwedu l'a azahaa ya azaha.” 
