Nehemáya.
9.
Ọnwa ono agbalẹphu ụkporo abalị l'abalị ẹno; ndu Ízurẹlu edzua; wata ọswi aswịswi. Ẹphe eyeshia uwe-aphụ; kpotsuaru ẹja kpua onwẹphe l'ishi. 
Ndu ọphu bụ ndu Ízurẹlu ekewafụ onwẹphe l'ẹke ndu mbyamụmbya nọ. Ẹphe evudo kfushikota ẹjo iphe, ẹphe meshiru; mẹ lẹ k'ẹjo ọkpoma, nna ẹphe. 
Ẹphe evudo l'ẹke ẹphe vudo; gebe nchị; a gụaru ẹphe iphe, e deru l'ẹkwo ekemu Ojejoje, bụ Nchileke ẹphe ono awa ẹto. Ẹphe egude awa ẹto ọdo kfushia ẹjo iphe, ẹphe meshiru; bya abaaru Ojejoje, bụ Nchileke ẹphe ẹja. 
Jeshuwa; Bani; Kadimẹlu; Shebaniya; Buni; Sherabiya; Bani; mẹ Kenanii ẹphebedua evudo l'ubube ụlo-eli, e metaru ndu Lívayi l'ara ẹkwa echiku Ojejoje, bụ Nchileke ẹphe. 
Ndu Lívayi ono, bụ iya bụ Jeshuwa; Kadimẹlu; Bani; Hashabuneya; Sherabiya; Hodiya; Shebaniya; mẹ Petahiya asụ ẹphe: “Unu wụ-lihu; jaa Ojejoje, bụ Nchileke unu ajaja; mbụ Nchileke ono, nọ shita l'ojejoje rua l'ojejoje ono.” “T'a jakwaa Nchileke ono, dụ biribiri ono ajaja; mbụ Nchileke ono, karia ajaja, aaja iya; karia ekele, eekele iya ono.” 
Ezura abya ekfuru nụ Nchileke; sụ iya: “Ọ bụ nggụbedua nkịnyi ngu bụ Ojejoje. Ọ bụ nggu keru igwe; kee igwe ọphu ka igwe l'eli; mẹ iphe bụ iphe nọ iya nụ. Ọ bụ nggu keru alị; mẹ iphe bụ iphe, nọ iya nụ; bụru nggu keru eze ẹnyimu; mẹ iphe bụ iphe, nọ iya nụ. Ọ bụ nggu meru iphemiphe ọbule; yọ nọdu ndzụ. Iphemiphe ọbule, nọ l'imigwe abakọtaru ngu ẹja. 
“Ọ bụ nggụbe Ojejoje bụ Nchileke ono, fọtaru Ébiramu; dufuta iya lẹ Úru l'alị Kalúdiya bya agụ-kwazi iya ẹpha; yọ ghọo Ébirihamu. 
Ị phụru l'ọ bụ onye e gude ire iya ẹka l'ẹke ị nọ; nggu l'iya eworu ndzụ gbaa. Nggu ekwee ya ụkwa l'ịi-nụkota yẹle awa iya alị ndu Kénanu; kẹ ndu Hetu; kẹ ndu Amọru; kẹ ndu Pẹ́rezu; kẹ ndu Jebusu; mẹ kẹ ndu Gigashi. Ụkwa ono, i kweru ono; b'i medzukotaru; kẹ l'ị bụ onye doberu ẹka ndoo. 
Ị phụru iphe-ẹhuka, nna ayi phẹ jeru lẹ Íjiputu; nụkwaaphu ẹkwa, ẹphe raru l'iku Eze Ẹnyimu Uswe. 
I meshiru iphe-ọphulenya; mẹ iphe-ọhubama, dụgbaa biribiri kpua Fero; mẹ ndu ishi ọru iya; mẹkpo ndu alị iya l'ẹphe ha; kẹ l'ị maru ẹge ndu Íjiputu gude kẹ ekuku, ẹphe eku onwẹphe; gwaa ndibe ngu maa. I meru; a maru ẹpha ngu; mbụ maru iya ẹge ono jeye ntanụ. 
I meru eze ẹnyimu; yo kekahu ẹbo l'ifu ẹphe; k'ọphu bụ l'ẹphe jeru ije l'alị ọkponku swee eze ẹnyimu ono. Obenu lẹ ndu achị ẹphe ọso; b'ị tụru mgbahẹka; ẹphe abụru gvudugungu l'ime mini ono l'ọ bụ mkpuma, a wụshiru l'ime eze mini, ha nshinu. 
O -be l'eswe; nggu egude urukpu, kpụru rogbodongu dua ẹphe. Teke o -beru l'ẹnyashi; nggu egude ọku, kpụru rogbodongu l'edu ẹphe; t'ọ bụru iphoro, a-nọdu ekoshi ẹphe ụzo. 
I nyizitaru lẹ Ugvu Sáyịnayi; nọdu l'imigwe kfuru nụ ẹphe. Ị nụru ẹphe ome-l'alị, kfụru nhamụnha; mẹ ekemu, bụ ọkpobe iya; mẹ iphe, ị tọru ọkpa iya, bụ iphe, dụ mma. 
I meru; ẹphe amaru mbọku, i doberu t'ọ bụru mbọku ọtu-ume ngu, dụ nsọ. I shi l'ẹka nwozi ngu, bụ Mósisu kfuru ẹphe ekemu, ẹphe a-nọdu etso. 
Teke ẹgu gụru ẹphe; b'ị nụru ẹphe nri, shi l'imigwe; bya ekee ẹphe mini, shi l'eze mkpuma t'ẹphe ngụa; teke mini gụru ẹphe. Ị sụru ẹphe t'ẹphe tụgbua je anata alị ono, i riburu nte l'ịi-nụ ẹphe ono. 
Ọbule nna ayi phẹ ono; bẹ palilahaaru onwẹphe eli; kwefu íkè; jịka ome iphe, ị sụru t'e meje. 
Ẹphe jịkaru ome iphe, ị sụru t'ẹphe mee; zahashịkota iphe ono, dụ biribiri, i meshiru ẹphe l'ifu ono. Ẹphe ekwefuru ngu íkè; ngee ngu ẹka l'ishi; fọta onye ishi, e-duphu ẹphe azụ lẹ Íjiputu, bụ ẹke ono, ẹphe shi bụru ohu ono. Obenu l'ị bụ Nchileke, agụje nvụ; onye emeje eze-iphe-ọma; onye obu-imiko; onye ẹ ta bụdu onye obu-ọku; onye n-yemobu iya nyịberu anyịbe, bụ iya meru; tị ha ẹphe; 
mbụ je akpaa lẹ teke ẹphe kpụru onwẹphe nweswi; sụ: ‘L'ọ ọwaa bụ Nchileke ẹphe, bụ onye dufutaru ẹphe lẹ Íjiputu;’ mẹ teke ono, ẹphe kfubyishiru ngu k'ẹjo iya ono. 
Obenu l'i gude k'eze obu-imiko ngu ono; tị ha ẹphe l'echi-ẹgu. Urukpu ono, kpụru rogbodongu ono ta ha ẹphe. Ooduje ẹphe l'eswe. Ọku ono, kpụru rogbodongu ono ta nyịhubua anyịhu. Ọobujeru ẹphe iphoro l'ẹnyashi. 
Ị nụru ẹphe Ume ọma ngu ono t'ọ kpọ-zijeru ẹphe ụzo. Ẹ tị jịkadu ẹphe ọnu Mana ono, shi ngu l'ẹka ono. Ị nụru ẹphe mini t'ẹphe ngụa gude gboo ẹgu mini. 
Ụkporo afa ẹbo b'i heru ẹphe l'echi-ẹgu; to nwe iphe, ụko iya dụjeru ẹphe. Uwe ẹphe ta akahụbua akahụ; ọphu ọkpa te kobua ẹphe ekoko. 
I meru; ẹphe alụta alị-eze, dụ ichi l'iche; lụta mbakeshi, dụ iche iche; bya eworu alị ndu ono keshiaru ẹphe t'ọ bụru ókè-alị ẹphe. Ẹphe nataru alị Hẹ́shibonu, bụ alị-eze Sihọnu; mẹ alị Báshanu, bụ alị-eze Ọgu. 
I meru t'ụnwu ẹphe ha igwe l'ọ bụ mkpọ-kpodo, nọ l'igwe. Nggu edua ẹphe dubata l'alị ono, ị sụru nna ẹphe t'ẹphe bahụ je anata ono. 
Ọ bụ ụnwu ẹphe bahụru je anata alị ono. Ị lụ-gburu ẹphe ndu alị ono, bụ iya bụ ndu Kénanu. I meru tẹ ndu Kénanu; ndu eze ẹphe; mẹ ndu alị ono l'ẹphe ha lakọta ẹphe l'ẹka; k'ọphu ẹphe e-me ẹphe ẹge dụ ẹphe mma. 
Ẹphe lụtakotaru mkpụkpu, e gudetsua ụpho-mkpuma, shihugbaaru ike kpụ-phee mgburumgburu; mẹ alị-ọtsu; natakọta ụlo ngwa, dụgbaa iche iche; dụkota mma; ji ejiji. Ẹphe nakwarụphu wẹlu, a tụwaru atụtu; mẹ mgbo vayịnu; mẹ kẹ olivu; mẹ oshi-ọmi, dụ iche iche. Ẹphe eria; rijishia ẹpho; dashịa okporokpo. Ẹgiri iphe ono, ị nụkotaru ẹphe ono; bẹ ẹphe riru; yọ tsọo ẹphe ẹna. 
Obenu l'ẹphe kwefuru ngu íkè; nwufu ekemu ngu dobe l'agụga. Ẹphe gbushiru ndu nkfuchiru ngu, bụ ndu lọru ẹphe ẹka lẹ nchị ẹge ee-shi tẹ ẹphe ghaa ifu l'ẹke ị nọ. Ẹphe kfubyishiru ẹpha ngu ẹji ẹji. 
Ọ bụ iya meru; nggu eworu ẹphe ye ndu ọhogu ẹphe l'ẹka, bụ ndu kpọberu ẹphe ishi l'ọku. Ọ bụ teke ono, ẹphe nọ l'iphe-ẹhuka ono; bẹ ẹphe rakuru ngu. Nggu eshi l'imigwe nụa ẹkwa ẹphe; bya egude obu-imiko ngu ono, ha nshinu ono; nụ ẹphe ndu mgbafụta, bụ ndu nafụtaru ẹphe l'ẹka ndu ọhogu ẹphe ono. 
Nchị adụlephu ẹphe ndoo; ẹphe awatakwa ome ẹjo iphe l'ifu ngu ọdo. Nggu ewokwaru ẹphe ye l'ẹka ndu ọhogu ẹphe ọdo. Ẹphe abyakwa bya araku ngu ọdo; nggu eshi l'imigwe nụa ẹkwa ẹphe. Ugbo olemole b'i gudewa obu-imiko ngu; nafụta ẹphe. 
Ị lọru ẹphe ẹka lẹ nchị; ẹge ee-shi t'ẹphe lata azụ; meje ekemu ngu. Ọ bụ okfu l'ẹphe watalẹru-a ọpa-li onwẹphe eli; jịka ome iphe, i kfuru. Ẹphe meru ẹjo iphe gude mebyia ome-l'alị ngu; mbụ ome-l'alị ngu ono, bụ: madzụ -mee ya; yọ nọdu ndzụ ono. Ẹphe gude l'ẹphe bụ 'anụ-g'anụ; gbakutaru ngu azụ; kwefuru ngu íkè; jịka ngu ọngaberu nchị. 
Ị taru ẹphe nshi afa olemole. I gude Ume ngu shi l'ọnu ndu nkfuchiru ngu lọo ẹphe ẹka lẹ nchị. Ọ bụ l'ẹphe te yeduru ngu ọnu. Yọ bụru iya meru; nggu eworu ẹphe ye ndu alị ọdo, ẹphe l'ẹphe bu obutobu l'ẹka. 
Obenu l'i gude k'obu-imiko ngu ono, paru apaa ono; jịka t'ẹphe ba achịhu; jịkakwaphu l'ẹ tịi buhadu ẹphe ẹka; kẹ l'ị bụ Nchileke, emeje eze-iphe-ọma; bụru onye aphụje imiko. 
Ọo ya bụ; nggụbe Nchileke ayi; mbụ nggụbe Nchileke, ha nshinu; bụru Ọkaribe; bya abụru onye dụ egvu; onye edobeje ndzụ, ọ gbaru; ọphu n-yemobu iya 'agvụjedu agvụgvu. Byiko tẹ iphe-ẹhuka-wa, ayi eje-wa; ba dụkwa ngu rụswa-rụswa l'ẹnya; bụ iya bụ iphe-ẹhuka-wa, dakfutaru ayi-a; dakfuta ndu eze ayi; ndu ishi ayi; ndu achịjeru Nchileke ẹja; mẹ ndu nkfuchiru Nchileke ayi; mbụ iphe-ẹhuka ono, dakfutaru nna ayi phẹ; mẹ ndibe ngu l'ẹphe ha; shita l'oge kẹ ndu eze ndu Asiriya jeye ntanụ-a. 
Iphe ono, dakfutakotaru ayi ono bẹ iswi dụkotakwa ngu mma. I meru iphe, kfụru akfụru. Obenu l'ayịbedua meru ẹji. 
Ndu eze ayi; ndu ishi ayi; ndu achịjeru ayi Nchileke ẹja; mẹ nna ayi phẹ te medu ekemu ngu. Ọphu ẹphe 'angadu nchị l'iphe, ị sụru t'e mee; mẹ l'ẹka, ị lọru ẹphe lẹ nchị; 
je akpaa lẹ teke ẹphe nọ l'alị-eze ẹphe l'eri ẹgiri iphe ono, ị nụkotaru ẹphe l'eze alị ono; mbụ alị-ọtsu ono, ị nụru ẹphe ono; ẹphe ta abadụru ẹja; ọphu ẹphe aghakọbedu; haa ẹjo-ụzo, ẹphe etso. 
Lewaru ẹge ayi bụ ohu ntanụ l'alị ono, ị nụru nna ayi oche phẹ ono; mbụ alị ono, ị nụru ẹphe t'ẹphe ria iphe, shi iya nụ; ria iphe-ọma ono, nọ iya nụ ono. Lewaru ẹge ayi bụ ohu ntanụ. 
Ọ kwa ndu eze ono, i doberu t'ẹphe chịa ayi ono; bẹ iphe, shi l'alị ono alakọtaru. Ishi iya abụru ẹjo iphe, ayi meshiru. Ẹphe gude ayịbedua; gude ẹku ayi l'eme iphe, dụ ẹphe mma. Ayi nọkwa l'oke iphe-ẹhuka! 
“Ọ kwa iphe ono meru iphe ayi abya ọgba ndzụ-a, ẹ-te etengadu etenga-wa. Ee-dekwa iya phụ edede l'ẹkwo tẹ ndu ishi ayi; ndu Lívayi; mẹ ndu agbajẹru ayi Nchileke ẹja; mee ya iphe-ọhubama.” 
